Марко Ганчев
Жестокото дете

chitanka.info

Защо така на всяка крачка

по-силният от мен надига крак

черупката на гордостта да смачка,

в която съм се сгушил кое-как?

Без тая пакост пак ще оцелее,

разбира се, тогава за какво

излишни стъпки настрани пилее

да тъпче беззащитно същество?

Тоз, който тъпче съществото гордо,

е на света жестокото дете.

Ох, нашите пораснаха, природо,

а твоето кога ще порасте?

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.